ወ/ሮ መሰንበት፡- ተሰቃይተዋል ስልህ ሁኔታው ይህንን ያህል ደመወዝ ለመክፈል የሚያስችል አልነበረም፡፡ አንዳንዶቹ የባንኩ ነገሮች ከአማራ ክልል መንግሥት ጋር የተቀራረቡ ናቸው፡፡ የደመወዙም ነገር አለ፡፡ እኔም ልማት ባንክ ሆኜ ይከፈለኝ የነበረውን 16 ሺሕ ብር ደመወዝ እያገኘሁ ለሦስትና ለአራት ዓመታት ሠርቻለሁ፡፡ እንዲህም ሆኑ ባንኩን በአሥር ወራት አቋቋምን፡፡ የዓባይ ባንክ ቦርድ ሲያመጣኝ እንደ ራስሽ ልጅ አድርገሽ እይው ነበር ያለኝ፡፡ ይህንን አባባል በፍፁም አልረሳውም፡፡ በእውነት ነው የምላችሁ በዓባይ ባንክ የፖለቲካ ጉዳዩም አለ፡፡ የክልሉ መንግሥትም ድርሻ አለው፣ ግን ባንክ ሲባል የሕዝብ ገንዘብ ነው፡፡ ከፍተኛ ድርሻ ያላቸው የግል ኩባንያዎችም አሉት፡፡ ብዙ ግለሰብ ባለአክሲዮኖች አሉት፡፡ ይህንን ከየባላገሩ ጋቢያቸውን ለብሰው መጥተው ባለአክሲዮን የሆኑ አሉ፡፡ የሚገርመው ያኔ ባንኩን ስናቋቁም አንድ ባለአክሲዮን መግዛት የሚችለው ዝቅተኛው የአክሲዮን ሽያጭ 50 ሺሕ ብር ነበር፡፡ ነገር ግን እነዚህ ከየገጠሩ የመጡ ሰዎች የራሳችን ባንክ ነው ብለው በ50 ሺሕ ብር አክሲዮን ገዝተው የገቡ ናቸው፡፡ ስለዚህ እንዲህ ያሉትን ሰዎች ገንዘብ ጭምር ይዤ ነው እንግዲህ ባንኩን ያቋቋምኩት፡፡
